英超「團滅」近4年首次 歐聯第5席渺茫
2024年04月18日 12:00
東網電視
更多新聞短片
英超風光不再。(Getty Images)
隨住曼城同阿仙奴喺歐聯8強出局,今季英超4支歐聯代表慘被「團滅」,亦係近4年首次出現歐聯4強冇英超球隊嘅情況。至於英超同德甲為下季「歐聯第5席」嘅爭逐,德甲嘅優勢已非常明顯,英超想爬頭機會渺茫。
英超今季4支歐聯球隊,曼聯同紐卡素喺分組賽包尾「畢業」,曼城同阿仙奴亦喺8強奮戰出局,英超對上一次冇球隊入4強,已經要數到19/20球季,成個21世紀亦只有7屆冇英超球隊晉級準決賽。
下屆歐聯改制後,會有2個席位送畀今屆歐聯積分最高嘅2個聯賽,意甲已經肯定拎到1席,另一席位就由德甲同英超爭奪。8強次回合前德甲本來稍微領先,而英超就有參賽隊數優勢,但結果曼城同阿仙奴出局,反而德甲有拜仁慕尼黑同多蒙特晉級4強,依家德甲有17.642分,大幅拋離英超嘅16.875分,基本上大局已定。